Polisieman vasgetrek wat glo saam met dwelmbase werkArgieffoto Die 51-jarige kolonel en sy medepligtiges het ŉ slinkse plan beraam om hul kliënte te bedrieg vir finansiële gewin en terselfdertyd inhegtenisname te ontduik. Brig. Vishnu Naidoo, woordvoerder van die polisie, het gesê die kolonel het saam met die dwelmsindikaat gewerk wat hom in kennis gestel het wanneer kliënte dwelms gekoop het. “Die kolonel sal dan ŉ klopjag op die kliënte reël, waartydens hy beslag sal lê op die dwelms en omkoopgeld sal eis om nie die dwelmgebruikers in hegtenis te neem nie. Hy sal dan die dwelms terugneem na die dwelmbase wat hom ook ŉ bedrag sal betaal wanneer hy die dwelms terugbesorg,” het Naidoo gesê. Hierdie kriminele aktiwiteite het in verskillende gebiede in Johannesburg plaasgevind, insluitend Eldoradopark, Westbury, Newclare en Reverlea. “Toe die kolonel vanoggend [Maandag] by die Sophiatown-polisiestasie vir diens aanmeld, is hy op die plek in hegtenis geneem,” het Naidoo gesê. “Die vier ander vermeende dwelmhandelaars, tussen die ouderdomme van 29 en 63, is in verskillende areas in Johannesburg vasgetrek.” Genl. Riah Phiyega, nasionale polisiekommissaris, het die inhegtenisname verwelkom en gesê die verbetering van die kapasiteit van die polisie se misdaadintelligensie-eenhede, dra nou vrugte. “So skokkend as wat dit is dat ŉ senior polisiebeampte na bewering by sulke afgryslike dade betrokke is, is ek verheug dat ons mense hom kon identifiseer en vastrek,” het sy gesê. Die vyf verdagtes sal binnekort in die Johannesburg- en Roodepoort-landdroshof verskyn op aanklagte van dwelmhandel en korrupsie, het Naidoo gesê. Nog inhegtenisnemings word verwag.